A TANÁCS 989/2005/EK RENDELETE
(2005. június 27.)
az egyes ipari, mezőgazdasági és halászati termékek tekintetében a közös vámtarifában rögzített autonóm vámtételek ideiglenes felfüggesztéséről szóló 1255/96/EK tanácsi rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 26. cikkére,
tekintettel a Bizottság javaslatára,
mivel:
(1)
A Közösség érdekében áll a közös vámtarifában rögzített autonóm vámtételek részleges vagy teljes felfüggesztése az 1255/96/EK rendelet (1) mellékletében nem szereplő több új termék esetében.
(2)
Az említett rendeletben felsorolt több terméket törölni kell a mellékletben szereplő listáról, mert vagy már nem áll a Közösség érdekében a közös vámtarifában rögzített autonóm vámtételek felfüggesztésének fenntartása, vagy mert a technikai fejlődésre és a piac gazdasági alakulására való tekintettel szükségszerű az árumegnevezés módosítása.
(3)
Ennek megfelelően azokat a termékeket, amelyek árumegnevezése módosítást igényel, új termékeknek kell tekinteni.
(4)
Ezért helyénvaló az 1255/96/EK rendeletet ennek megfelelően módosítani.
(5)
Tekintettel e rendelet gazdasági jelentőségére, szükséges az Európai Unióról szóló szerződéshez, valamint az Európai Közösségeket létrehozó szerződésekhez csatolt, a nemzeti parlamenteknek az Európai Unióban betöltött szerepéről szóló jegyzőkönyv I.3. pontjában említett sürgősség esetére hivatkozni.
(6)
Tekintettel arra, hogy ezt a rendeletet 2005. július 1-jétől kell alkalmazni, ennek azonnal hatályba kell lépnie,
ELFOGADTA EZT A RENDELETET:
1. cikk
Az 1255/96/EK rendelet melléklete a következőképpen módosul:
1.
az ezen rendelet I. mellékletében felsorolt termékeket be kell illeszteni;
2.
azon termékeket, amelyek kódja szerepel ezen rendelet II. mellékletében, törölni kell.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2005. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2005. június 27-én.